EA โชว์กำไร Q2 แตะ 985 ลบ. จ่อ COD รฟฟ.”หนุมาน”ไตรมาส4 ลุ้นผลงานทั้งปีทำออลไทม์ไฮ!
EA โชว์กำไร Q2 แตะ 984.93 ลบ. เพิ่มขึ้น 2% จากปีก่อนกำไร 966.29 ลบ. ส่วน 6 เดือนแรกกำไร 2.93 พันลบ. โต 51% จากปีก่อนกำไร 1.95 พันลบ. จ่อ COD โรงไฟฟ้า "หนุมาน" จ.ชัยภูมิ 260 MW ไตรมาส 4 ดันกำลังผลิตทั้งหมดเพิ่มเป็น 664 MW ดันผลงานทั้งปีทำ “ออลไทม์ไฮ”
14 ส.ค. 2561

บริษัท พลังงานบริสุทธิ์ จำกัด (มหาชน) หรือ EA รายงานผลการดำเนินงานไตรมาส 2/61 (รวมบริษัทย่อย) สิ้นสุดวันที่ 30 มิ.ย.61 ดังนี้

ด้าน นายอมร ทรัพย์ทวีกุล รองประธานเจ้าหน้าที่บริหาร EA เปิดเผยว่า แผนการดำเนินงานในช่วงที่เหลือของปีนี้ บริษัทฯยังคงมุ่งมั่นเดินหน้าโครงการก่อสร้างโรงไฟฟ้าพลังงานลมหนุมาน จ.ชัยภูมิ ขนาดกำลังการผลิต 260 เมกะวัตต์
โดยคาดว่าจะจ่ายไฟเข้าระบบเชิงพาณิชย์ (COD) ในช่วงไตรมาส 4/61 ส่งผลให้กำลังการผลิตไฟฟ้าทั้งในส่วนของโซลาร์ฟาร์มและวินด์ฟาร์มของบริษัทเพิ่มขึ้นเป็น 664 เมกะวัตต์ ผลักดันให้ผลการดำเนินงานของบริษัทฯ ทำสถิติสูงสุดใหม่ต่อเนื่องตามกำลังการผลิตไฟฟ้าที่เพิ่มขึ้น และเป็นฐานรายได้ที่มั่นคงสำหรับการก้าวเข้าสู่ธุรกิจเทคโนโลยีขั้นสูงขึ้นไปตามแผนกลยุทธ์ของบริษัทฯ ทั้งแบตเตอรี่ รถยนต์ไฟฟ้า กรีนเซล และพีซีเอ็ม ที่จะทยอยรับรู้รายได้ในปลายปีหน้า
สำหรับในส่วนของธุรกิจแบตเตอรี่ ได้เริ่มการก่อสร้างโรงงานในเฟสแรกขนาด 1 กิกะวัตต์ชั่วโมง (GWh) มูลค่าลงทุน 4 พันล้านบาท แล้วและคาดว่า จะเริ่มรับรู้รายได้ในปลายปีหน้า โดยเจาะลูกค้าโรงไฟฟ้าพลังงานหมุนเวียนซึ่งเป็นตลาดขนาดใหญ่และมีศักยภาพสูง
ส่วนเฟสที่สองกำลังการผลิตอีก 49 GWh นอกจากจะจำหน่ายไปยังกลุ่มอุตสาหกรรมพลังงานไฟฟ้าแล้ว ยังจะเพิ่มกลุ่มลูกค้าไปที่ยังอุตสาหกรรมยานยนต์ไฟฟ้า (EV) อีกด้วย
“แนวโน้มผลการดำเนินงานในปีนี้คาดว่าจะทำสถิติสูงสุดใหม่ เนื่องจากกำลังการผลิตโรงไฟฟ้าที่เพิ่มขึ้น และในปี 2562 ก็จะทำนิวไฮต่อเนื่องเช่นกัน หลังจากที่ COD โรงไฟฟ้าพลังงานลมหนุมาน เพิ่มในช่วงไตรมาส 4/61 และจะเริ่มรับรู้รายได้เต็มปีในปีหน้า ส่งเสริมให้กระแสเงินสดของบริษัทฯ มีความแข็งแรงและพร้อมที่จะลงทุนในโครงการใหญ่ต่างๆ ตามแผนงาน ส่วนธุรกิจแบตเตอรี่ที่คาดว่าจะเริ่มดำเนินการผลิตได้ในปี 2562 จะเป็นอีกหนึ่งธุรกิจที่จะเข้ามาเสริมการเติบโตของบริษัทฯให้เติบโตอย่างแข็งแกร่งและมั่นคงในอนาคต นอกเหนือจากธุรกิจโรงไฟฟ้า” นายอมรกล่าวในที่สุด 
สำหรับผลการดำเนินงานในไตรมาส 2/61 บริษัทและบริษัทย่อยมีรายได้รวม 2,926 ล้านบาท และมีกำไรสุทธิ 985 ล้านบาท ขณะที่ผลการดำเนินงานในงวด 6 เดือนแรกของปี 2561 มีรายได้รวม 6,754 ล้านบาท และมีกำไรสุทธิ 2,932 ล้านบาท
ทั้งนี้ผลการดำเนินงานในไตรมาสดังกล่าวพลิกมีกำไร เนื่องจากปริมาณการขายที่เพิ่มขึ้น และค่าใช้จ่ายในการบริหารที่ลดลง
พร้อมกันนี้ บริษัทยังประกาศจ่ายปันผลงวดดำเนินงานวันที่ 1 ม.ค.2561 ถึงวันที่ 30 มิ.ย. 2561 อัตราจ่ายเป็นเงินสด (บาทต่อหุ้น) 0.05 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 23 ส.ค.2561 ทั้งนี้ กำหนดจ่ายเงินปันผลในวันที่ 7 ก.ย.2561
 